PAGE  
3

INFORMACIJA DĖL PALANGOS MIESTO SAVIVALDYBĖS 
 2015 M.  BIUDŽETO PROJEKTO 

  Palangos miesto savivaldybės 2015 metų biudžeto projektas parengtas vadovaujantis Lietuvos Respublikos biudžeto sandaros įstatymo ir kitų teisės aktų  nuostatomis, Lietuvos Respublikos Seimo patvirtintais 2015 metų valstybės biudžeto ir savivaldybių biudžetų finansiniais rodikliais, pagal planuojamas Savivaldybės 2015–2017 metų strateginio veiklos plano socialines–ekonomines programas bei miesto biudžeto asignavimų valdytojų pateiktus programų sąmatų projektus.
                      Palangos miesto savivaldybės tarybai buvo pateiktas miesto savivaldybės 2015 metų  biudžetas, kurį sudaro 19 mln. 322 tūkst. Eur biudžeto  pajamų ir  20 mln. 485 tūkst. Eur biudžeto asignavimų išlaidoms bei turtui įsigyti.  Biudžeto asignavimai viršija pajamas  1 mln. 163 tūkst. Eur, iš jų: 60 tūkst. Eur ilgalaikių paskolų lėšos bei 1 mln. 103 tūkst. Eur – nepanaudotų 2014 metų biudžeto lėšų likutis.  Savivaldybės 2015 metų biudžeto pajamos planuojamos didesnės 11 proc., arba 1 mln. 792 tūkst. Eur, lyginant su  patvirtintomis 2014 metams.
                   Savivaldybėms prognozuojamų biudžeto pajamų dydžius tvirtina Lietuvos Respublikos Seimas, priimdamas Valstybės biudžeto ir savivaldybių biudžetų finansinių rodiklių patvirtinimo įstatymą. Palangos miesto savivaldybei šiems metams minėtu įstatymu nustatytos prognozuojamos biudžeto pajamos – 10 mln. 367 tūkst. Eur, kurias sudaro mokesčių bei kitos pajamos, kurios didesnės  11 proc., arba 923 tūkst. Eur, lyginant su nustatytomis 2014 metams. 
                   Mokesčių ir turto prognozuojamos pajamos sudaro 10 mln. 263 tūkst. Eur, arba 53 proc. visų biudžeto pajamų. Gyventojų pajamų mokesčio planas nustatytas 5 mln. 64 tūkst. Eur, arba 8 proc. didesnis lyginant su 2014 metais, kuris padidintas dėl didesnės gyventojų pajamų mokesčio dalies, tenkančios savivaldybių biudžetams nuo pajamų į nacionalinį biudžetą – 72,8 proc., kuri didesnė 5,02 proc. punkto, negu buvo 2014 metais (2014 m. – 67,78 proc.).  Šio mokesčio plano didinimą sąlygojo tai, kad nuo 2015 metų savivaldybėms perduota kaip savarankiška funkcija kompensacijų gyventojams už vandenį ir šildymą mokėjimas (nuo 2014 metų buvo perduotas socialinių pašalpų ir išmokų mokėjimas), todėl šioms išlaidoms numatytos lėšos iš gyventojų pajamų mokesčio. Taip pat dėl minimalios algos padidinimo iki 300 Eur, kultūros darbuotojų atlyginimų didinimo, biudžetinių įstaigų darbuotojų, dirbančių pagal darbo sutartis atlyginimų koeficientų didinimo nuo kovo 1 d. bei bazinių algų dydžių eurais nustatymo. Gyventojų pajamų mokesčio savivaldybių išlaidų struktūros skirtumams išlyginti planas 2 mln. 677  tūkst. Eur, kuris bus didesnis 22 proc., arba 479 tūkst. Eur, lyginant su 2014 metais.
                   Turto pajamos prognozuojamos 2 mln. 522 tūkst. Eur, iš jų: nekilnojamojo turto mokestis – 1 mln. 159 tūkst. Eur, žemės mokestis – 532 tūkst. Eur, žemės nuomos mokestis – 811 tūkst. Eur, paveldimo turto mokestis – 20 tūkst. Eur.  Šios pajamos sudaro 13 proc. visų biudžeto pajamų. Kitos pajamos sudaro 104 tūkst. Eur, iš jų: valstybės rinkliavos – 43 tūkst. Eur, materialiojo ir nematerialiojo turto realizavimo pajamos – 46 tūkst. Eur, pajamos iš baudų –  15 tūkst. Eur. 
                   Savivaldybės biudžeto savarankiškos kitos pajamos planuojamos 2 mln. 890 tūkst. Eur, iš jų: vietinės rinkliavos –  2 mln. 66 tūkst. Eur (iš jų rinkliava už komunalinių atliekų surinkimą ir tvarkymą – 724 tūkst. Eur), biudžetinių įstaigų gaunamos pajamos – 789 tūkst. Eur (iš jų: už prekes ir paslaugas – 307 tūkst. Eur , įmokos už išlaikymą švietimo, socialinės apsaugos ir kitose įstaigose – 351 tūkst. Eur bei patalpų nuomą – 131 tūkst. Eur), aplinkos apsaugos rėmimo programos lėšos – 35 tūkst. Eur (iš jų: mokestis už aplinkos teršimą – 29 tūkst. Eur,  mokesčiai už valstybinius gamtos išteklius – 3 tūkst. Eur bei želdinių atkuriamosios vertės kompensavimo lėšos – 3 tūkst. Eur). Šios pajamos sudaro 15 proc. visų biudžeto pajamų. 
                   Iš valstybės biudžeto 2015 metams skirta 6 mln. 64 tūkst. Eur specialiųjų tikslinių dotacijų, iš jų: mokinio krepšeliui finansuoti – 3 mln. 128 tūkst. Lt (2014 m. – 3 mln. 85 tūkst. Eur),  valstybinėms (valstybės perduotoms savivaldybėms) funkcijoms atlikti – 660 tūkst. Eur (2014 m. – 1 mln. 63 tūkst. Eur), valstybės investicijų programoje numatytoms investicijoms – 2 mln. 129 tūkst. Eur (iš jų: miesto universalios sporto salės stadiono statybai – 102 tūkst. Eur, Palangos vasaros koncertų salės rekonstrukcijai 2 mln. 27 tūkst. Eur),  miesto sanatorinei mokyklai išlaikyti – 104 tūkst. Eur, mokyklų klasėms (grupėms), turinčioms specialiųjų ugdymosi poreikių mokinių, finansuoti („Baltijos“ pagrindinei mokyklai) – 24 tūkst. Eur, išlaidų, patirtų pritaikant informacines sistemas dėl euro įvedimo, kompensavimui – 18 tūkst. Eur.

                   Valstybės tikslinių dotacijų lėšos sudaro 31 proc. visų biudžeto pajamų, kurios didesnės 13 proc., lyginant su 2014 metais, nes skiriama daugiau lėšų investiciniams projektams finansuoti.  Mokinio krepšelio dydis patvirtintas  980 Eur, arba didesnis 10 Eur nei 2014 metais.
                   Lietuvos Respublikos 2015 metų valstybės biudžeto ir savivaldybių biudžetų finansinių rodiklių patvirtinimo įstatyme nurodyta, kad  savivaldybių 2014 m. nepanaudotos biudžeto lėšos, išskyrus tikslinės paskirties lėšas, turi būti naudojamos 2015 m. sausio 1 d. esančiam įsiskolinimui už suteiktas paslaugas, atliktus darbus ir įsigytas prekes padengti bei paskoloms grąžinti. Todėl miesto savivaldybės 2014 m. nepanaudotos biudžeto lėšos (biudžeto lėšų laisvas likutis) 1 mln. 103 tūkst. Eur nukreiptas metų pabaigoje susidariusiems įsiskolinimams ir ilgalaikėms paskoloms dengti. 
                    Savivaldybėms 2015 metams nustatyti skolinimosi limitai: metinis – 15 proc., bendras skolos – 70 proc. nuo Valstybės biudžeto ir savivaldybių biudžetų finansinių rodiklių patvirtinimo įstatymu patvirtintų savivaldybėms prognozuojamų pajamų, tačiau jeigu skola sudaro daugiau kaip 40 proc., galima skolintis tik projektams, finansuojamiems iš Europos Sąjungos ir kitos tarptautinės finansinės paramos, įgyvendinti. Taip pat numatyta nauja nuostata, kad savivaldybės 2015 metais gali skolintis, jeigu jų pradelsti įsiskolinimai už paslaugas, darbus ir prekes, palyginti  su 2015 m. sausio 1 d. įsiskolinimu, nuolat mažėja. Miesto savivaldybės 2014 metais paimtos paskolos investiciniams projektams finansuoti nepanaudotų lėšų likutis 2015 m. sausio 1 d. sudaro 60 tūkst. Eur (iš jų: miesto globos namų rekonstravimui – 58 tūkst. Eur ir Birutės parko renovacijai – 2 tūkst. Eur).

Miesto savivaldybės 2015 metų biudžeto asignavimai skiriami išlaidoms  – 16 mln. 496 tūkst. Eur (iš jų darbo užmokesčiui – 6 mln. 473 tūkst. Eur) ir turtui įsigyti – 3 mln. 959 tūkst. Eur. Pažymėtina, kad išlaidos darbo užmokesčiui ir socialiniam draudimui sudaro virš 42 proc. visų asignavimų sumos. 

                   Savivaldybės 2015 metų biudžeto asignavimai pagal veiklos programas planuojami:
                   1.  „Bendroji programa“ – 3 mln. 240 tūkst. Eur (2014 m. – 3 mln. 354 tūkst. Eur);
                   2. „Ūkio ir turto programa“ – 3 mln. 267 tūkst. Eur (2014 m. – 3 mln. 229 tūkst. Eur);                 

                   3.  „Šventosios seniūnijos programa“ –  447 tūkst. Eur (2014 m. –  420 tūkst. Eur);

                   4.  „Ekonominės plėtros programa“ – 2 mln. 559 tūkst. Eur (2014 m. – 2 mln. 89 tūkst. Eur);

                   5.  „Aplinkos apsaugos programa“ – 39 tūkst. Eur (2014 m. – 37 tūkst. Eur);

                   6.  „Statybos programa“ – 164  tūkst. Eur (2014 m. – 1 mln. 178 tūkst. Eur);

                   7.  „Sveikatinimo programa“ – 217 tūkst. Eur (2014 m. –  154 tūkst. Eur);

                   8.  „Kultūros programa“ – 1 mln. 24 tūkst. Eur (2014 m. – 1 mln. 43 tūkst. Eur);

                   9.  „Švietimo programa“ – 7 mln. 368 tūkst. Eur (2014 m. – 7 mln. 118 tūkst. Eur);

                   10.  „Socialinės apsaugos programa“ – 1 mln. 843 tūkst. Eur (2014 m. – 1 mln. 703 tūkst. Eur);

                   11.  „Architektūros ir teritorijų planavimo programa“ –  317 tūkst. Eur (2014 m. –293 tūkst. Eur). 
                   Kaip ir kiekvienais metais daugiausia biudžeto asignavimų skiriama švietimui – 36 proc.  Miesto vienam gyventojui teks – 1334 Eur biudžeto asignavimų (2014 m. – 1253 Eur).
                   Lietuvos Respublikos 2015 metų valstybės biudžeto ir savivaldybių biudžetų finansinių rodiklių patvirtinimo įstatyme nurodyta, kad  savivaldybių 2015 m. gruodžio 31 d. esamas pradelstas įsiskolinimas už suteiktas paslaugas, atliktus darbus ir įsigytas prekes, palyginti su 2015 m. sausio 1 d. pradelstu įsiskolinimu, turi sumažėti ne mažiau 10 proc. ir ne mažesne suma, negu nurodyta įstatyme. Miesto savivaldybei įstatymu tam patvirtinta 211 tūkst. Eur.
                   Miesto bendruomenė kviečiama  teikti pastabas ir pasiūlymus dėl Savivaldybės 2015 metų biudžeto projekto per 7 kalendorines dienas nuo informacijos paskelbimo (pateikiama Savivaldybės administracijos Bendrajam skyriui adresu Vytauto g. 73, Palanga).

